
[bookmark: _GoBack]Tárgy: felkérés kérdőív kitöltésére a koronavírus hazai vállalatokra gyakorolt gazdasági hatásainak felméréséhez

Tisztelt Cégvezető Úr/Asszony!

A globális koronavírus járvány okozta gazdasági hatások negatívan érintik a vállalatok mindennapi működését. A megfelelő válaszlépések azonosítása érdekében a Magyar Nemzeti Bank (MNB) kiemelt feladatként kezeli, hogy folyamatosan nyomon kövesse a gazdaságban zajló folyamatokat. Különösen fontosnak tartjuk a koronavírus hazai mikro-, kis- és középvállalatokra gyakorolt hatásainak átfogó és aktuális követését, ezért a jegybank a járvány kitörésétől kezdődően negyedévente felmérést végez a Magyarországon működő vállalkozások körében.
[bookmark: _Hlk43222169]Ezúton is szeretnénk megköszönni, hogy eddigi felméréseink során kérdőívünk kitöltésével segítették az MNB munkáját. Együttműködésüknek köszönhetően a válság kezelését célzó intézkedések kidolgozásánál a jegybank vezetői több ezer vállalat válaszait ismerhették meg. Az eddigi felmérések főbb eredményeit az MNB munkatársai szakmai cikkben foglalták össze, amely az alábbi hivatkozásra kattintva érhető el.
https://www.mnb.hu/letoltes/fekete-adam-nyitrai-tamas-a-kilabalas-jelei-a-koronavirus-valsag-hatasa-a-jegybank-vallalati-felmereseinek-tukreben.pdf
[bookmark: _Hlk35614092]A hivatalos statisztikáról szóló 2016. évi CLV. törvény adta keretek között néhány olyan kérdés megválaszolásában szeretnénk együttműködésüket kérni, amelyek segítenek pontosabb képet alkotni a koronavírus vállalkozására gyakorolt hatásairól. Kérjük, segítsék munkánkat azzal, hogy kitöltik az MNB honlapján az alábbi hivatkozáson elérhető kérdőívet 2020. szeptember 30-ig. A kitöltés mintegy 20 percet vesz igénybe.
https://mnbpoll.mnb.hu/Survey.aspx?surveyid=150673182&lng=hu-HU
Az adatszolgáltatás nem kötelező, az abban való részvétel önkéntes. A válaszadás név nélkül történik (anonim). A kérdőív nem tartalmaz a vállalat azonosítására alkalmas kérdéseket. Az adatgyűjtés statisztikai célból történik. A válaszokat összesítve dolgozzuk fel, amelyekből egyedi adatokat nem tartalmazó elemzéseket kívánunk készíteni. Amennyiben a felmérés kapcsán kérdésük merülne fel, az MNB illetékes munkatársai készséggel állnak rendelkezésre a vallalatifelmeres@mnb.hu e-mail címen keresztül.

Együttműködésüket megköszönve, tisztelettel:

